Document ID: 32010R0765

KOMISJONI MÄÄRUS (EL) nr 765/2010,
25. august 2010,
millega muudetakse Euroopa Parlamendi ja nõukogu määruse (EÜ) nr 396/2005 II ja III lisa seoses klorotaloniili, klotianidiini, difenokonasooli, fenheksamiidi, flubeendiamiidi, nikotiini, spirotetramaadi, tiaklopriidi ja tiametoksaami jääkide piirnormidega teatavates toodetes või nende pinnal
(EMPs kohaldatav tekst)
EUROOPA KOMISJON,
võttes arvesse Euroopa Liidu toimimise lepingut,
võttes arvesse Euroopa Parlamendi ja nõukogu 23. veebruari 2005. aasta määrust (EÜ) nr 396/2005 taimses ja loomses toidus ja söödas või nende pinnal esinevate pestitsiidide jääkide piirnormide ja nõukogu direktiivi 91/414/EMÜ muutmise kohta, (1) ning eriti selle artikli 14 lõike 1 punkti a,
ning arvestades järgmist:
(1)
Klorotaloniili, fenheksamiidi ja tiaklopriidi jääkide piirnormid on sätestatud määruse (EÜ) nr 396/2005 II lisas ja III lisa B osas. Klotianidiini, difenokonasooli, flubeendiamiidi, spirotetramaadi ja tiametoksaami jääkide piirnormid on sätestatud määruse (EÜ) nr 396/2005 III lisa A osas. Nikotiini kohta ei ole siiani eraldi jääkide piirnormi sätestatud, samuti ei ole ainet kantud määruse (EÜ) nr 396/2005 IV lisasse.
(2)
Seoses kasutusloa andmisega vastavalt nõukogu 15. juuli 1991. aasta direktiivile 91/414/EMÜ (taimekaitsevahendite turuleviimise kohta) (2) on toimeainet difenokonasooli sisaldava taimekaitsevahendi kasutamiseks kaalika ja naeri puhul esitatud määruse (EÜ) nr 396/2005 artikli 6 lõike 1 alusel taotlus muuta kehtivaid jääkide piirnorme.
(3)
Klorotaloniili kohta on taotlus esitatud kasutamiseks odra puhul. Seda taotlust arvesse võttes on vaja kehtestada jääkide piirnormid veiste, lammaste ja kitsede liha, rasva, maksa, neerude ja piima puhul, sest teravilja kasutatakse söödana ning jäägid võivad sattuda nende loomade sööta. Fenheksamiidi kohta on taotlus esitatud kasutamiseks aedsalati puhul. Flubeendiamiidi kohta on selline taotlus esitatud kasutamiseks baklažaanide, kõrvitsaliste ja kaunadega ubade puhul. Spirotetramaadi kohta on taotlus esitatud kasutamiseks sibulate puhul. Tiaklopriidi kohta on taotlus esitatud kasutamiseks maasikate puhul, kuigi selle kohta on olemas ka Codex Alimetnarius'es kindlaks määratud jääkide piirnorm. Tiametoksaami kohta on selline taotlus esitatud kasutamiseks porgandite puhul. Seoses tiametoksaami kasutamisest tingitud klotianidiini jääkidega oleks samuti vaja muuta klotianidiini jääkide piirnorme porgandite puhul.
(4)
Vastavalt määruse (EÜ) nr 396/2005 artiklile 8 hindasid taotlusi asjaomased liikmesriigid ja hindamisaruanded edastati komisjonile.
(5)
Seoses nikotiinisisaldusega metsaseentes sai komisjon liikmesriikidelt ja ettevõtjatelt andmeid, mis näitavad, et nikotiini sisaldus metsaseentes on kõrgem kui kõnealuses määruses vaikimisi kehtestatud nikotiini jäägi piirnorm 0,01 mg/kg.
(6)
Euroopa Toiduohutusamet (edaspidi „toiduohutusamet”) hindas taotlusi ja hindamisaruandeid, uurides eelkõige ohtu tarbijatele ja vajaduse korral loomadele, ning esitas põhjendatud arvamused kavandatud jääkide piirnormide kohta (3). Seoses nikotiiniga palus komisjon toiduohutusameti arvamust seentes esinevate nikotiini jääkide ohu kohta inimeste tervisele. Võttes arvesse asja pakilisust, koostas toiduohutusamet põhjendatud arvamuse asemel seisukoha, (4) osutades mitmetele veel ebaselgetele asjaoludele. Toiduohutusamet edastas need arvamused ja seisukoha komisjonile ja liikmesriikidele ning tegi need üldsusele kättesaadavaks.
(7)
Toiduohutusamet tegi oma põhjendatud arvamustes järelduse, et kõik nõuded andmete osas on täidetud ja et taotlejate nõutud jääkide piirnormide muudatused on tarbijaohutuse seisukohalt vastuvõetavad vastavalt tarbija kokkupuute hinnangule Euroopa 27 spetsiifilise tarbijarühma kohta. Toiduohutusamet võttis arvesse kõige uuemat teavet ainete toksikoloogiliste omaduste kohta. Ei tarbijate eluaegsel kokkupuutel kõnealuste ainetega kõikide selliseid aineid sisaldavate toiduainete tarbimise teel ega ka lühiajalisel kokkupuutel asjaomaste põllukultuuride äärmusliku tarbimise korral ei ilmnenud ohtu ületada lubatud päevast tarbitavat kogust või akuutset standarddoosi.
(8)
Nikotiini sisalduse suhtes metsaseentes viitab toiduohutusamet mitmetele ebaselgetele asjaoludele ja piirangutele. Lisaks seisukohale koguti 2009. aastal seireandmeid, et uurida selle aine esinemist metsaseentes. Andmeid kogusid liikmesriigid, toidukäitlejad ja Hiina valitsus ning nendest nähtus, et nikotiinisisaldus metsaseentes oli sõltuvalt allikast ja seeneliigist erinev, kuid ületas peaaegu kõikidel juhtudel vaikimisi määratud jäägi piirmäära 0,01 mg/kg. Need tulemused tõendavad nikotiini vältimatut olemasolu metsaseentes, eelkõige teatavates puravikes (Boletus edulis). Seega on asjakohane kehtestada ajutised nikotiini jääkide piirnormid metsaseente puhul, võttes arvesse olemasolevaid seireandmeid ja toiduohutusameti arvamust. Kõnealused ajutised jääkide piirnormid vaadatakse üle kahe aasta jooksul, et hinnata selle aja jooksul kogutud uusi andmeid ja teavet, sealhulgas teaduslikke tõendeid nikotiini loomuliku esinemise või moodustumise kohta metsaseentes.
(9)
Toiduohutusameti põhjendatud arvamuste ja seisukoha põhjal ja võttes arvesse asjakohaseid tegureid, on jääkide piirnormide asjakohased muudatused kooskõlas määruse (EÜ) nr 396/2005 artikli 14 lõike 2 punktiga a.
(10)
Seepärast tuleks määrust (EÜ) nr 396/2005 vastavalt muuta.
(11)
Käesoleva määrusega ettenähtud meetmed on kooskõlas toiduahela ja loomatervishoiu alalise komitee arvamusega ning ei Euroopa Parlament ega nõukogu ole vastuväiteid esitanud,
ON VASTU VÕTNUD KÄESOLEVA MÄÄRUSE:
Artikkel 1
Määruse (EÜ) nr 396/2005 II ja III lisa muudetakse vastavalt käesoleva määruse lisale.
Artikkel 2
Käesolev määrus jõustub Euroopa Liidu Teatajas avaldamisele järgneval päeval.
Käesolev määrus on tervikuna siduv ja vahetult kohaldatav kõikides liikmesriikides.
Brüssel, 25. august 2010

Labels: 3
20
1
6